open-index/open-wikipedia-markdown huggingface dataset:
SC 04 Westfalia Herne

**SC 04 Westfalia Herne** is 'n Duitse sokkerklub uit Herne in die deelstaat Noord-Rynland-Wesfale in Duitsland. Die klub is op 13 Junie 1904 gestig. Sedert 9 September 1934 is die *Stadion am Schloss Strünkede* (kapasiteit vroeër 35 000 toeskouers) die tuiste van die klub.

Die Duitse sokkerstelsel is gereeld verander en die klub speel in die eerste 29 jaar van sy bestaan in 19 verskillende kompetities. In 1933 word sokker in Duitsland geherorganiseer tydens die Derde Ryk en word die Gauligas die hoogste speelklas vir sokker. In die eerste jaar van die Gauliga speel *Westfalia* nog in die 2de klas, maar hulle is kort daarna gepromoveer na die eerste liga. In 1937 word die klub visekampioen na FC Schalke 04 in die Gauliga Wesfale.

Na die Tweede Wêreldoorlog speel die klub in die Landesliga Wesfale, wat met die  invoering van die Oberligas in 1947-48 die 2de hoogste speelklas word. In 1954 promoveer die klub na die Oberliga Wes (die verskillende Oberligas was destyds die hoogste speelklas in Duitsland). In 1959 word die klub kampioen van die Oberliga Wes (voor spanne soos 1. FC Keulen, BV Borussia Dortmund, VfL Bochum, SC Rooiwit Essen en FC Schalke 04) en 'n jaar later vise-kampioen. Die klub se grootste teenstander in hierdie tyd was sy buurman SV Sodingen. Ongelukkig vir *Westfalia* is die klub in 1963 sensasioneel uit die Oberliga gerelegeer en het as gevolg daarvan nie vir die nuutgestigde Bundesliga gekwalifiseer nie (gebaseer op sy vorige ligaposisies sou die klub kwalifiseer).

Na die stigting van die Bundesliga word *Westfalia* in die Regionalliga (2de klas) ingedeel waar hy nog enkele seisoene deelgeneem het. 'n Borgskap deur die petrolmaatskappy Goldin Imperium het die klub gehelp om die Bundesliga 2-Noord te bereik in die 1975/1976-seisoen as SC Westfalia Goldin Herne. Na die maatskappy se bankrotskap in 1979 was die klub egter verplig om aan die liga te onttrek na slegs een wedstryd in die 1979/1980-seisoen.

## Onlangse ligaposisionering 
## Eksterne skakels 
* Amptelike klubwerf
* The Abseits Guide to German Soccer
* Stadionfoto's vanaf NRW-Stadien.de
Lucas Mangope

**Lucas Manyane Mangope** (27 Desember 1923 – 18 Januarie 2018) was 'n Suid-Afrikaanse politikus en voormalige president van die "onafhanklike" Bantoestan Bophuthatswana.

Mangope is gebore in Motswedi op 27 Desember 1923. Hy het as 'n hoërskoolonderwyser gewerk tot op 8 Augustus 1959, toe hy sy pa, ook Lucas, as Hoofman van die Motsweda Ba hurutshe-Boo-Manyane stam vervang het. Op 1 Mei 1971 het Mangope die Hoofminister van die Bophuthatswana Wetgewende Vergadering geword en sy posisie behou met die verkiesing van 4 Oktober 1972. Hy was aanvanklik die leier van die Bophuthatswana Nasionale Party, maar na onderlinge tweespalt stig hy die Bophuthatswana Demokratiese Party, wat toe die regerende party geword het.

Mangope het President van die onafhanklike staat Bophuthatswana geword in 1977, hoewel slegs Suid-Afrika en later Israel die onafhanklikheid van dié staat erken het. In 1988 het 'n staatsgreeppoging deur Rocky Malebane-Metsing misluk, nadat die Suid-Afrikaanse regering ingegryp het om die opstandelinge aan te keer. Hy het die President van Bothuthatswana gebly tot 1994, toe gewelddadige opstande ontketen het teen Mangope se weiering om voor die 27 April 1994 verkiesing weer by Suid-Afrika in te skakel.

Op 14 Maart 1994 is Mangope deur Suid-Afrika se Minister van Buitelandse Sake, Pik Botha en 'n Transitional Executive Council (TEC) lid, Mac Maharaj, amptelik van sy pligte onthef. Die Suid-Afrikaanse ambassadeur, prof. Tjaart van der Walt, is as administrateur van die gebied aangewys tot die verkiesing van 27 April 1994. Voor hierdie stap het Mangope die hulp van sy vennote in die Vryheidsalliansie, 'n groep wat die Afrikaner Volksfront en die Inkatha-Vryheidsparty insluit, ingeroep om te keer dat 'n ANC-geleide opstand hom omver werp. Dit het egter gelei tot die dood van 60 mense, hoofsaaklik lede van die Afrikanerweerstandsbeweging (AWB) wat Mangope sonder uitnodiging te hulp gesnel het. Mangope se verset teen die opstand het daarmee ten einde gekom.

Mangope is in 1998 skuldig bevind aan bedrog op klagtes wat spruit uit sy uitvoerende mag gedurende die Bophuthatswana-bewind. Hy het die United Christian Democratic Party (UCDP) gestig na die 1994-verkiesing en die party het 'n klompie setels gewen, met die Noordwesprovinsie as sy steunbasis.
Nova Friburgo

**Nova Friburgo** is 'n stad in die Brasiliaanse deelstaat Rio de Janeiro met 'n oppervlak van 932,635 vierkante kilometer en 182&nbsp;016 inwoners (2010). Die stad lê sowat 846 meter bo seevlak in die bergreeks Serra Fluminense, 130 kilometer noord-oos van die stad Rio de Janeiro. Die argitektuur, kultuur en leefstyl van Nova Friburgo is baie sterk deur Switserse, Duitse en ander Middel-Europese setlaars beïnvloed.

## Geskiedenis 
Nova Friburgo is in 1820 deur Switserse immigrante uit Fribourg (Wes-Switserland) gestig, wat hulle met die toestemming van koning Johan VI van Portugal in die jaar 1818 in Brasilië gevestig het. Die oorspronklike, volledige naam van die stad was *São João Batista de Nova Friburgo*. Nova Friburgo het danksy 'n groot aantal latere immigrante, onder meer uit Duitsland, vinnig gegroei. Sy gematigde klimaat het die ontwikkeling van 'n welvarende landbousektor bevorder. 

## Geografie 
'n Aantal belangrike riviere ontspring in die omgewing van Nova Friburgo, waaronder Rio Grande, Rio Bengalas, Rio Macaé, Rio Cônego en Rio Santo Antôno.

## Ekonomie 
Nova Friburgo se ekonomie steun nog sterk op die landbousektor (wat veral groentes en kalkoene oplewer), maar het ook tot 'n belangrike toeristebestemming ontwikkel. Die nywerheidsektor het hom op tekstiele (veral onderklere) toegespits.
 
## Eksterne skakels 
* Die amptelike webwerf van Nova Friburgo
Kallie Knoetze

**Kallie Knoetze** is 'n voormalige swaargewig bokskampioen van Suid-Afrika.

Nikolaas Jacobus Knoetze is op 24 April 1953 in Roodepoort gebore. Hy het in die 1970's homself in Pretoria gevestig en in Boomstraat geoefen vir sy aanslag op die Suid-Afrikaanse swaargewigtitel. Sy grootpraterige aard het hom gou die bynaam *Die Bek van Boomstraat* besorg.

Knoetze het in 1976 sy loopbaan as 'n professionele bokser begin. Sy grootste oomblik was toe hy om die vakante wêreldtitel op 2 Junie 1979 teen John Tate van die Verenigde State by Mmabatho in Bophuthatswana geboks het. Knoetze het in die 8ste rondte met 'n tegniese uitklophou verloor.

Knoetze het in 1977 swaargewigkampioen van Suid-Afrika geword, teen sy aartsvyande in die kryt Gerrie Coetzee, Mike Schutte en Jimmy Abbott. Knoetze het op 27 Julie 1981 uitgetree, met 'n rekord van 27 gevegte, 21 oorwinnings (waarvan 20 uitklophoue) en 6 keer verloor.

## Filmografie 
Knoetze was ook in die 1986-rolprent, *You Must Be Joking!* te sien saam met bekendes soos Carike Keuzenkamp, Rina Hugo, Leon Schuster, Mike Schutte en Janine Pretorius.

## Eksterne Skakels 
*  Kallie Knoetze se boxrec bladsy
Komeet McNaught

[duimnael|links|Komeet McNaught bo [Windhoek (17 Januarie 2007)]]
Die **komeet McNaught** of **C/2006 P1** is op 7 Augustus 2006 ontdek deur Robert McNaught, 'n Australiese astronoom. Die komeet was sedert 12 Januarie 2007 gemaklik sigbaar met die blote oog vanaf die Noordelike Halfrond, maar is sedert 15 Januarie 2007 slegs vanaf die Suidelike Halfrond sigbaar. Komeet McNaught is die helderste komeet sedert die komeet Ikeya-Seki in 1965.

## Verwysings 
## Eksterne skakels 
* spaceweather.com
* Komeet McNaught fotogalery vanaf die Suidelike halfrond
Constand Viljoen

**Constand Laubscher Viljoen** (28 Oktober 1933 – 3 April 2020) SSA SD SOE SM was ʼn voormalige Hoof van die Suid-Afrikaanse Weermag en later die stigter van die Vryheidsfront.

## Vroeë lewe 
Constand Viljoen is op 28 Oktober 1933 gebore en ontvang sy skoolopleiding aan die Laerskool Perdekop en Hoërskool Standerton. Hy sluit daarna by die Suid-Afrikaanse Weermag aan en behaal die graad B.Sc (B.Mil) aan die Universiteit van Pretoria in 1955.

## Loopbaan 
Viljoen word bevorder tot Luitenant-Generaal in 1976 en Generaal in 1980. In 1977 word hy Hoof van die Suid-Afrikaanse Leër en in 1980 die Hoof van die Suid-Afrikaanse Weermag tydens die moeilike grensoorlogdae. Hy tree in 1985 af by die weermag om voltyds te boer in die Ohrigstad omgewing. In 1993 tree Viljoen tot die politiek toe saam met nog drie ander oud-generale en help met die stigting van die Afrikaner Volksfront.

Kórt voor die Suid-Afrikaanse algemene verkiesing van 1994 stig Viljoen die Vryheidsfront as politieke party vir die Afrikaners. Dié party beywer hom vir die daarstel van ʼn Afrikanervolkstaat. Deur bemiddeling van sy tweelingbroer prof Abraham Carel (Braam) Viljoen word hy oorreed om af te sien van sy ideale vir 'n afsonderlike Volkstaat, en tree die broers toe tot geheime onderhandelinge met Nelson Mandela van die ANC. Die Vryheidsfront wen 640&nbsp;000 stemme met Viljoen as leier.

In 2001 tree Viljoen uit die aktiewe politiek en as leier van die Vryheidsfront, en spits hom op sy boerdery toe. Hy sterf op 3 April 2020 in Ohrigstad.

## Toekennings en dekorasies 
* 
* 
* 
* 
* 
* 
* 
* 
* 
* 
* 75px Paraguayan decoration

## Notas 
## Verwysings 
## Bronnelys 
* Vryheidsfront
Johan Kriek

**Johan Kriek** is 'n voormalige Suid-Afrikaanse en later Amerikaanse tennisspeler wat twee keer die Australiese Ope-enkelspel gewen het.

Kriek is op 5 April 1958 in Pongola gebore en het in 1976 aan die Afrikaanse Hoër Seunskool in Pretoria gematrikuleer. Hy het na Napels, Florida in die VSA verhuis nadat hy in 1978 'n professionele tennisspeler geword het. In sy loopbaan het hy twee keer 'n Grand Slam-enkelspeltitel gewen deur die Australiese Ope in 1981 en 1982 te wen. Hy het veertien enkelspel- en agt dubbelspeltitels gewen. Kriek het in Augustus 1982 'n Amerikaanse burger geword.

In 1981 het hy die Amerikaner Steve Denton in vier stelle 6-2, 7-6, 6-7 en 6-4 geklop en so die Australiese Ope-enkelspelkampioen geword. Hy het Denton in 1982 weer geklop, dié keer in drie stelle, 6-3, 6-3 en 6-2 om die Ope-titel.

## Grand Slam-rekord 
Die tabel toon Kriek se prestasie tydens elk van die Grand Slam-toernooie in mansenkels waaraan hy deelgeneem het:

## Verwysings
Auray

**Auray** (Bretons: **An Alre**) is 'n dorp in die département Morbihan van die Franse région (streek) Bretagne met 'n oppervlak van 6,91 vierkante kilometer en 12&nbsp;536 inwoners (2007). Die dorp, wat lê aan die oewers van die Loc'h, Auray se rivier, besit 'n ou seehawe, Saint Goustan, aan die regteroewer en 'n steenbrug, wat die Aurayrivier (Frans: ''Rivière d'Auray*) oorspan en die bodorp aan die linkeroewer met die hawe verbind.

## Geskiedenis en besienswaardighede 
duimnael|links|250px|Die steenbrug tussen Auray en die hawe van Saint Goustan
Die dorp staan onder meer bekend om die Slag van Auray, wat hier op 29 September 1364 plaasgevind het. Benjamin Franklin het hier aan die begin van die Amerikaanse Rewolusionêre Oorlog voet aan wal gesit. Hy het destyds na Parys gereis om die Franse koning Lodewyk XVI te ontmoet en die monarg om militêre bystand teen die Britte te versoek.

Auray en die nabygeleë Golf van Morbihan (Frans: *Golfe du Morbihan*) is gewilde toeristebestemmings. Auray se belangrikste besienswaardighede naas die hawe en die steenbrug is die driehoekige Republiekplein (Frans: *Place de la République'') in die bodorp met sy kenmerkende vakwerkhuise en die raadsaal, wat in 1882 opgerig is, en die kerk St-Gildas, wat uit die jaar 1641 dateer.
Springbok Nude Girls

**Springbok Nude Girls** is 'n Suid-Afrikaanse musiekgroep wat in Stellenbosch tot stand gekom het. Die groep is genoem na die vrouemodelle wat op die omslae gepryk het van 'n reeks versamellangspeelalbums van top-40-treffers, bekend as die *Springbok Hit Parade*-albums. Die modelle was karig geklee en ietwat skokkend in die Calvinistiese klimaat van Suid-Afrika in die 1970's.

Die groep se eerste konsert (*gig*) was in September 1994 in Stellenbosch en alle kaartjies is uitverkoop. Destyds was die Suid-Afrikaanse musiektoneel besig om te transformeer, net soos die res van Suid-Afrika ná apartheid. Die groep het musiektoere deur die wêreld onderneem en 'n internasionale album in April 1999 in New York opgeneem. Hul sukses in Europa was beperk, maar dit het hulle nie daarvan weerhou om daar te toer nie. Die groep het in 2000 'n Suid-Afrikaanse musiektoekenning (SAMA) vir Beste Rockalbum met *Surpass the Powers* gewen.

## Diskografie 
* *Neanderthal 1* (1995)
* *It Became a Weapon* (1996)
* *be-vest@iafrica.com* (1997)
* *I Love You* EP (1997)
* *Afterlifesatisfaction* (1997)
* *Omnisofa* (1998)
* *Opti Mum* (1998)
* *Surpass the Powers* (1999)
* *Relaxzor* (2000)
* *The Fat Lady Sings - Best of the Springbok Nude Girls 1995-2001* (2001)
* *Goddank vir klank 1994 - 2004* (2004)
* *Nude Girls* (2006, Britse uitgawe)
* *Peace Breaker* (2007)

## Sien ook 
* Lys van Suid-Afrikaanse musiekgroepe

## Eksterne skakels 
* Amptelike webwerf
Vlae van deelstate van Oostenryk

Hierdie **vlae van deelstate van Oostenryk** wys al die nege deelstate se vlae.

## Sien ook 
* Vlag van Oostenryk
* Deelstate van Oostenryk

## Eksterne skakels 
*  Oostenrykse deelstate by *Flags of the World*.
Haas Schoeman

**Johan Schoeman**, beter bekend as **Haas Schoeman**, was 'n flank van die Westelike Provinsie wat sewe toetse vir die Springbokke gespeel het.

## Biografiese agtergrond 
Haas Schoeman is op 15 Maart 1940 op Prins Albert gebore.

Na hy sy skoolopleiding voltooi het by die Hoër Jongenskool Paarl, spandeer hy twee jaar by die Grootfontein landboukollege buite Middelburg in die Karoo.

Vanaf 1959 tot 1964 studeer hy regte aan die Universiteit van Stellenbosch waar hy 'n LLB-graad verwerf. (Hy het ook later 'n MBA verwerf).

Hy is op 1 Januarie 2006 in Table View oorlede.

## Rugbyloopbaan 
Nadat hy aanvanklik in en uit die eerstespan van die universiteitsklub was (hy moes meeding met losvoorspelers soos Butch Lochner, Dawie Ackermann, James Starke and Ronnie Melck), word hy later 'n gereelde lid van die eerstespan en speel ook vanaf 1962 tot 1965 vir die Westelike Provinsie. Hy het 'n Springbok geword in 1963 toe hy vir die derde toets teen die Wallabies gekies is. In 1965 was hy 'n lid van die Springbokspan onder kapteinskap van Avril Malan wat deur Ierland en Skotland getoer het en daarna 'n lid van die Springboktoerspan na Australië en Nieu-Seeland onder kapteinskap van Dawie de Villiers.

Na sy internasionale loopbaan het hy steeds klubrugby gespeel vir Bellville rugbyklub, asook later vir Wanderers en Diggers in Johannesburg.

## Opsomming van toetse 
## Eksterne skakels 
* 

}
Vlae van deelstate van Duitsland

duimnael|’n Kaart van Duitsland met al die deelstate se vlae

Hierdie **vlae van deelstate van Duitsland** wys al die 16 deelstate se vlae.

## Vlae van historiese deelstate 

Lêer:Flagge Großherzogtum Baden (1891–1918).svg|Baden
Lêer:Flag of Württemberg-Baden.svg|Württemberg-Baden
Lêer:Flagge Königreich Württemberg.svg|Württemberg-Hohenzollern

## Sien ook 
* Vlag van Duitsland
* Deelstate van Duitsland

## Eksterne skakels 
*  Duitsland – Subnasionale vlae by *Flags of the World*.
Deelstate van Duitsland

Die **Bondsrepubliek Duitsland** bestaan sedert 3 Oktober 1990 uit 16 **deelstate**, waaronder drie stadstate en drie vrystate.

duimnael|340px|Die deelstate van Duitsland

## Sien ook 
* Vlae van deelstate van Duitsland

## Literatuur 
*  Werner Künzel/Werner Rellecke: *Geschichte der deutschen Länder*, Münster 2005, .
*  Hans Georg Wehling: *Die deutschen Länder. Geschichte, Politik, Wirtschaft*, 2004, .
*  Sven Leunig: *Die Regierungssysteme der deutschen Länder*, 2007, .
Johann Karl Ehrenfried Kegel

**Johann Karl Ehrenfried Kegel** (Mansfeld, Duitsland, 3 Oktober 1784 - Odessa, 25 Junie 1863) was 'n Duitse  landbouwetenskaplike en ontdekkingsreisiger van Kamtjatka.
Palermo

**Palermo** (Italiaans: [paˈlɛrmo], ; Sisiliaans: *Palermu*; Grieks: Πάνορμος, *Pánormos*) is die hoofstad en regeringssetel van die outonome gewes Sisilië binne die Italiaanse Republiek. Die stad is ook tegelykertyd die grootste stad in Sisilië en van die Middellandse See-eilande. Saam met die eilande Sardinië en Elba onderskei Sisilië hom van die vastelandse deel van Italië. Met 'n bevolking van 676&nbsp;118 in 2013 is Palermo na Milaan (Milano), Rome (Roma), Napels (Napoli) en Turyn (Torino) die vyfde grootste stad in Italië. Die inwoners van die stad staan bekend in Italiaans as die Palermitani of poëties die Panormiti. Die Arabies-Normandiese Palermo en die Katedraal-kerke van Cefalù en Monreale is in 2015 deur Unesco as wêrelderfenisgebied gelys. Dit was een van die gasheerstede tydens die FIFA Sokker-Wêreldbekertoernooi in 1990.

## Ligging 
Palermo is aan die noordweste van die eiland geleë, aan die Tirreense See en daarmee ook aan die Middellandse See. Die stad kyk uit oor die baai van Palermo wat omring word deur 'n aantal berge waaronder Monte Pellegrino, wat saam 'n pragtige beskutting vir die baai vorm wat bekend staan as die Concha d'Oro (die Goue Skulp). Hoewel die Eoliese eilande nie maklik vanuit Palermo bereikbaar is nie, is die eiland Ustica bereikbaar vanuit die hawe per boot. Rondom Palermo is 'n paar mooi strande en pragtige seedorpe waaronder Mondello, Sferacavallo en Cefalù.

## Geskiedenis 
Palermo is gestig in die 8ste eeu v.C. deur Fenisiese handelaars binne die natuurlike hawe gevorm deur die Concha d'Oro. Die Fenisiese naam vir die stad was Zis, maar die Griekse koloniste het die stad tot Panormos herdoop, wat "volledige hawe" beteken. Palermo was nooit onder Griekse bestuur (soos byvoorbeeld Napels) nie, maar het later van tyd onderdeel geword van die Griekstalige oostelike deel van die Oos-Romeinse Ryk (Bisantynse Ryk). Palermo word deur baie beskou as die stad wat die meeste verower is ter wêreld.

## Fotogalery 

Lêer:Palermo Panorama.jpg|Panorama van Palermo
Lêer:Palermo-Panorama-bjs-3.jpg|Panorama van Palermo
Lêer:Palermo MKL Bd. 12 1890 (128867032).jpg|Palermo in 1890
Lêer:Tomb of Frederick II, Holy Roman Emperor - Cathedral of Palermo - Italy 2015.jpg|Grafte van Frederick II en Roger II

## Eksterne skakels 
*  
*  Amptelike webwerf
*   Amptelike Unesco-bladsy
Die Beeld

[duimnael|links|200px|[Schalk Pienaar (joernalis)|Schalk Pienaar, toe hy redakteur van *Die Beeld* was in die middel sestigerjare.]]
duimnael|320px|Voorblad van *Die Beeld*, 19 Oktober 1969.
duimnael|400px|Sirkulasie van Afrikaanse weekblaaie voor en tydens die persstryd.

***Die Beeld*** was 'n Sondagkoerant wat Naspers vanaf 1965 tot 1970 uitgegee het.

Die koerant moenie met *Beeld*, 'n dagblad wat die eerste keer in 1974 verskyn het, verwar word nie. *Die Beeld* het in 1970 met *Dagbreek en Landstem* saamgesmelt as *Rapport*.

## Voorspel 
In 1964, 'n jaar voor die Afrikaanse persstryd begin het met Naspers se stigting van *Die Beeld*, brei *Dagbreek en Sondagnuus* asook die *Sondagstem* uit na Kaapstad, bakermat van die Nasionale Pers. *Sondagstem* is 1958 in Johannesburg opgerig as die Verenigde Party se teenvoeter vir die Nasionale Party-gesinde *Dagbreek en Sondagnuus* en kon ondanks geldelike probleme 'n sirkulasie van 94&nbsp;000 teen 1962 bereik,
 115&nbsp;105 in die eerste helfte van 1965 en 138&nbsp;694 in die tweede helfte van daardie jaar. In die ooreenstemmende tydperke het *Dagbreek en Sondagnuus* se sirkulasie op onderskeidelik 164&nbsp;087 en 177&nbsp;037 gestaan. Hoewel die laaste dagblad wat die Verenigde Party ondersteun het, *Die Volkstem*, reeds in 1951 in Johannesburg gesluit het en ondanks die Nasionale Party se oorheersing in die Volksraad met 126 setels vergeleke met die Verenigde Party se 39 en die Progressiewe Party se een ná die verkiesing van 1966, was amper 44% van alle Afrikaanse Sondagkoerantverkope in die tweede helfte van 1965 dié van 'n opposisiekoerant.

## *Sondagstem* sluit 
Die Argus-groep het *Sondagstem* in 1959 oorgeneem, maar weens die ongekende wedywering in die Afrikaanse Sondagmark verskyn die laaste uitgawe van dié koerant op 26 November 1967.

## Verwysings 
## Sien ook 
* Willie Kuhn
Bok van Blerk

[duimnael|regs|300px|Afbeelding wat gebruik was in Bok van Berk se lied *De la Ray*. Die vlag is die ou [Transvaalse Vierkleur.]]

**Bok van Blerk** (gebore **Louis Andries Pepler** op 30 Maart 1978)  is 'n Afrikaanse musikant en akteur wat in 2006 bekendheid verwerf het met die liedjie "De la Rey" geskryf deur Sean Else en Johan Vorster.

## Uitbeelding 
Pepler het in Pretoria op Laerskool Menlopark skoolgegaan en aan die Hoërskool Die Wilgers gematrikuleer.

## Loopbaan 
Nadat hy konstruksiebestuur studeer het, het hy 'n tyd lank in die buiteland gewerk. Hy maak dit ook duidelik dat hy nie met die Boeremag saamstem nie en dat hy nie glo dat geweld 'n oplossing vir Afrikaners se probleme is nie en wys daarop dat generaal De la Rey ten gunste van vrede was.

Op 19 Februarie het Bok van Blerk die prys vir beste video gewen vir die De La Rey-video in die eerste MK-toekennings.

Tydens die 2010 SAMA-toekennings is Bok van Blerk se album *Afrikanerhart* bekroon as die beste verkoper vir 2009.

## Diskografie 
* *De la Rey (Jy praat nog steeds my taal)* (2006)
* *Ons vir jou Suid-Afrika* (2008)
* *Afrikanerhart* (2009)
* *My kreet* (2010)
* Sing Afrikaner Sing (2015)
* Van De La Rey Tot Nou (2016)
* *Hoor ons!* (2019)

## Filmografie 
* *Platteland*, 2011 as Dirk Pretorius
* *As jy sing*, 2013 as Sersant-Majoor Fourie
* *Vrou Soek Boer*, 2014 as Stander de Waal
* *Leading Lady*, 2014 as Kobus Willemse
* *Somer Son*, 2015 as Richie
* *Modder en Bloed*, 2016 as Kommandant Scheepers
* *Sew the Winter to My Skin*, 2018 as Simon

## Akademiese studies oor Bok van Blerk 
*Grundlingh, A. (2007). Die historiese in die hede: Dinamika van die De la Rey-fenomeen in Afrikanerkringe, 2006 - 2007. *New Contree*, (53), 147-161.
*Nell, W. D. (2014). Afrikaanse liedtekste in konteks - die liedtekste van Bok van Blerk, Fokofpolisiekar, the Buckfever Underground en Karen Zoid. UNISA.
*Van der Waal, K. (C.S.), & Robins, S. (2011). ‘De la Rey’ and the Revival of ‘Boer Heritage’: Nostalgia in the Post-apartheid Afrikaner Culture Industry. *Journal of Southern African Studies*, 37(4), 763-779.

## Verwysings 
## Sien ook 
* Suid-Afrikaanse musici
* Afrikaanse musiek

## Eksterne skakels 
* 
* 
* De la Rey musiekvideo van MK89 op YouTube
* Video opname van Onderhoud met Bok van Blerk oor 'De la Rey'  op Beeld webwerf
* Litnet artikel oor Afrikaanse protesmusiek
Beaconsfield, Quebec

**Beaconsfield** is 'n munisipaliteit in die weste van Montrealeiland (provinsie Quebec, Kanada) met 19&nbsp;517 inwoners in 2008.

Die stad, wat aan die noordoewer van die Saint-Louismeer lê, is in 1910 geïnkorporeer en maak deel uit van die metropolitaanse gebied van Montreal. Beaconsfield is in 2002 by die stad Montreal ingelyf, maar sy bewoners het later ten gunste van 'n selfstandige stad gestem, wat op 1 Januarie 2006 herstel is. Dit is 'n oorwegend residensiële gebied.

Die bevolking van Beaconsfield is oorwegend Engelstalig.

## Eksterne skakels 
* Die amptelike webwerf van Beaconsfield
Interregeringspaneel oor klimaatverandering

Die **Interregeringspaneel oor klimaatverandering** (Engels: **Intergovernmental Panel on Climate Change**, **IPCC**) is in 1988 deur die Verenigde Nasies se omgewingsprogram (*United Nations Environmental Program*, UNEP) en die Wêreld Meteorologiese Organisasie (WMO) in die lewe geroep.

Die paneel maak deel uit van die Verenigde Nasies se Klimaatverdrag (UNFCCC) en evalueer die gevare wat klimaatverandering inhou, om teenmaatreëls saam te stel. Die setel van die IPCC se sekretariaat is in Genève (Switserland). Die Interregeringspaneel oor klimaatverandering het in 2007 saam met Al Gore die Nobelprys vir Vrede ontvang.

## Oorsig 
Die IPCC doen self geen navorsing oor klimaatverandering nie, maar versamel die uitkomste en gevolgtrekkings van die verskillende wetenskaplike dissiplines soos byvoorbeeld die klimatologie.

Die IPCC se verslae, die *IPCC Assessment Reports*, is samehangende aanbiedings van die navorsers se resultate. Hierdie verslae word in werkgroepe saamgestel en deur die IPCC se volle vergadering goedgekeur. Hulle vorm tans die hoofsaaklike basis vir die politieke en wetenskaplike debatte oor klimaatverandering.

In die eerste deel van sy vierde verslag, wat op 2 Februarie 2007 in Parys vrygestel is, maak die IPCC dramatiese voorspellings oor die toekomstige globale klimaatverandering. Meer hoofstukke sal in die loop van die jaar vrygestel word.

## Verwysings 
## Eksterne skakels 
* Die webwerf van die IPCC
* Die Verslag van 2001 (vier hoofstukke, slegs in Engels beskikbaar) 
* Union of Concerned Scientists: The IPCC Assessment Process  
* «UN scientist backs '350' target for CO2 reduction», *AFP*, 25 Augustus 2009
Voëlkyk

duimnael|regs|250px|Voëlkykers in Florida, VSA.
duimnael|regs|250px|Voëlkykers in Brittanje.

**Voëlkyk** kan beskryf word as die bestudering of waarneming van voëls met die blote oog of met behulp van toerusting, gewoonlik 'n verkyker.

Voëlkyk kan beoefen word as informele stokperdjie wat bloot vir ontspanning gedoen word, of voëlkykers kan ook meer formeel deelneem aan 'n groot aantal projekte wat onderneem word om inligting oor voëls, hulle verspreiding en gewoontes, hulle habitatte en die bewaring van voëlspesies en hulle omgewing kan insluit.  Die Eenheid vir Dieredemografie (ADU) aan die Universiteit van Kaapstad is in Suid-Afrika 'n leier op die gebied van voëlprojekte waarby "burgerlike wetenskaplikes" betrokke is om inligting in te samel.

## Organisasies 
Daar is verskeie organisasies of klubs waar enige iemand wat belangstel kan aansluit.

## Toerusting 
'n Verkyker of teleskoop met staander, 'n notaboek en een of meer voëlgidsboeke.

## Sien ook 
* Alfabetiese lys van Suid-Afrikaanse voëls
* Lys van Suid-Afrikaanse voëls (gegroepeer)
* Lys van Suider-Afrikaanse voëls volgens wetenskaplike name

## Eksterne skakels 
* ADU – webwerf van die Eenheid vir Dieredemografie 
* iSpot – 'n gratis webwerf vir die identifisering van voël en ander natuurlewe
Montpelier, Vermont

duimnael|links|250px|Die Winooskirivier vloei deur Montpelier

**Montpelier** is die hoofstad van die deelstaat Vermont (noordoostelike Verenigde State) en administratiewe sentrum van die distrik Washington in die noordelke gedeelte van Sentraal-Vermont. Montpelier lê teen 'n hoogte van 350 meter bo seevlak in 'n vallei van die Groen Berge.

Met 'n bevolking van slegs 7&nbsp;855 mense volgens die sensus van 2010 is Montpelier die kleinste hoofstad van 'n Amerikaanse deelstaat. Saam met Barre vorm Montpelier 'n klein mikropolitaanse gebied in die hartland van Vermont, wat ook as *twin cities* ("tweelingstad") bekend staan.

Die stad huisves die Kulinêre Instituut van Nieu-Engeland (Engels: *New England Culinary Institute*) en die hoofkwartiere van 'n aantal assuransiemaatskappye en tree ook as gasheerstad van die Green Mountains-filmfees op.

Die houtbedryf en granietverwerking was vroeër die ekonomiese basis van Montpelier, en slegs die laasgenoemde nywerheid speel tans nog 'n klein rol.

## Geskiedenis 
Montpelier is in die tydperk tussen 1781 en 1787 gestig. Die naam is deur kolonel Jacob Davis gekies en afgelei van die Franse stad Montpellier. Aangesien Frankryk die onafhanklikwording van die Verenigde State destyds gesteun het, was Franse plekname baie gewild. 'n Ander voorbeeld in Vermont is Calais, wat ook deur Davis vernoem is.

Die regeringsetel van Vermont het destyds op 'n rotasiebasis gewissel. Eers nadat die Vermont State Capitol in 1805 in Montpelier opgerig is, het die afgevaardigdes besluit om die voorkeur aan hierdie sentraal geleë vergaderplek te gee. In 1838 is die gebou deur 'n brand verwoes.

Danksy die kenmerkende bladgoudkoepel word die huidige gebou, wat in 1859 voltooi is, deur talle toeriste as een van die mooiste administratiewe geboue in die VSA beskou.

## Eksterne skakels 
* Die amptelike webwerf van Montpelier
Balgowan, KwaZulu-Natal

**Balgowan** is 'n vallei in die KwaZulu-Natal Middeland in Suid-Afrika. Die naam Balgowan is afkomstig van die Skots-Gaelies naam *Baile Ghobhainn*, wat grofsmid beteken.

Balgowan self is nie veel meer as 'n ou winkel en 'n treinstasie waar plaaslikverboude hout opgelaai word nie. Balgowan is egter bekend as die tuiste van die Anglikaanse privaatkosskool vir seuns, Michaelhouse, wat as een van die topskole in Suid-Afrika beskou word. Die Sharks se losskakel Patrick Lambie is 'n oudleerling van Michaelhouse. Die Midlands Meanderroete op die R 103, loop deur Balgowan.

Die bekende, vermoorde Suid-Afrikaanse historikus, David Rattray is op 1 Februarie 2007 in 'n eenvoudige dennehoutkis op Balgowan begrawe.

Die plaas Wilde Als Spruit is in die 19de eeu deur die Britse setlaar James Ellis en sy susters in Natal en Skotland gekoop en verdeel en hernoem as Lynedoch en Balgowan. Ellis het die bosse op die plaas vir hout begin ontgin. Nog 'n Britse setlaar, John King, wat met Ellis se suster getroud was, het Lynedoch tot een van die eerste Engelse-styl suiwelplase in die omgewing ontwikkel en kaas, botter en ander produkte aan die Pietermaritzburgmark verskaf.

Die eerste vonkelwyn wat in KwaZulu-Natal gemaak word, Balgowan Bubbly, is na Balgowan vernoem. Die wyn word van *Sauvignon Blanc*-druiwe deur die Stables Wynlandgoed net buite Nottingham Road gemaak.

## Sien ook 
* Lys van dorpe in Suid-Afrika
* David Rattray
* Patrick Lambie

## Verwysings
Nottingham Road

**Nottingham Road** is 'n klein dorpie in die KwaZulu-Natal Middeland in Suid-Afrika. Die dorpie is in die sentrale gedeelte van die **Midlands Meander** geleë. Die dorpie se naam is afgelei van Fort Nottingham wat 15&nbsp;km daarvan geleë is.

## Geskiedenis 
Britse setlaars uit Skotland het hulle in die middel-19de eeu in die omgewing gevestig. Teen die einde van 1885 is 'n spoorlyn aangelê tot waar Nottingham Road vandag geleë is. Voor die stasie geopen is, is die terrein na die boukontrakteur *Harrison’s Camp* genoem. Die stasie het vir 'n paar jaar as Karkloofstasie bekend gestaan, maar aangesien dit te ver van Karkloof en nie juis deur mense van Karkloof gebruik is nie, is dit laat in 1887 na Nottingham Road Station (op pad na Fort Nottingham) hernoem. Die vestiging van die stasie was die eerste stap in die ontwikkeling van Nottingham Road as 'n landelike sentrum.

'n Klein hotel en 'n winkel is opgerig op die terrein wat later George Nicol se grofsmidwinkel (nou die Mount West drankwinkel) sou huisves. In 1889 het George Orwin grond gekoop en die Railway Hotel, wat vandag as die Nottingham Road Hotel bekend staan, deur C Morgan laat bou wat in 1891 voltooi is. In April 1884 is daar besluit om 'n kerk by Nottingham Road te bou. John King het grond geskenk waarop die klein hout- en ysterkerkie St. Johns Gowrie gebou is en Februarie 1885 geopen is. 'n Gedenkteken ter nagedagtenis van mans uit die distrik wat in die Eerste Wêreldoorlog omgekom het, is op die kerkgrond naby die ingang opgerig en op 26 Januarie 1992 ingewy.

Die Nottingham Road Farmers Association, een van die oudste landbouverenigings in Suid-Afrika, is op 26 Oktober 1887 deur 11 prominente mans uit die omgewing in die Railway Hotel gestig. Een van die projekte van die vereniging was die oprigting van die 'n gemeenskapsaal wat in Desember 1933 met 'n goue sleutel geopen is. Dit huisves vandag die Nottingham Road Grondeienaarsvereniging en 'n plaaslike biblioteek. Die saal word gereeld vir gemeenskapsvergaderings gebruik en dit word ook uitverhuur vir funksies.

In 1866 is die eerste skape – oor meer as 'n duisend kilometer oorland – uit die Kaapkolonie na die omgewing gebring. Die invoer van skape het gelei tot veediefstal deur die plaaslike Boesmanbevolking. Die regering het gereageer met die dodelike *1869 Reprisal* wat uit Fort Nottingham van stapel gestuur is. Die optrede het die *grensoorlog* finaal ten gunste van die setlaars beslis. Die veldtog word uitgebeeld in van die Boesmans se laaste rotstekeninge.

## Ontspanning 
* Perdry, polo en kamma-jakkelsjag is gewilde aktiwiteite in die Nottingham Road omgewing.
* Forelhengel word sedert 1884 hier beoefen.
* Die '**Nottingham Road Brewing Company**' maak plaaslike bier volgens die tradisionele Duitse metode met name soos *Tiddley Toad* vir 'n lager, *Whistling Weasel* vir 'n *pale ale*, *Pie-eyed Possum* vir 'n pilsener en *Pickled Pig* vir 'n donker-bruin porter.
* Jaarliks in Mei word die tweedaglange middeleeuse Sherwoodfees op die dorp gehou.

## Sien ook 
* Lys van dorpe in Suid-Afrika

## Verwysings
Calais, Vermont

**Calais** is 'n dorp in die distrik Washington, Vermont (noordoostelike Verenigde State) met 'n bevolking van 1&nbsp;529 volgens die sensus van 2000. Alhoewel die dorp na die Noord-Franse stad Calais vernoem is, word sy naam in Engels soos *palace* uitgespreek en nie soos *chalet* nie. Die dorp bestaan uit die wyke East Calais, North Calais, Kent's Corner, Maple Corner en Pekin.

Calais het vroeër 'n buurdorp met die naam Sodom gehad - blykbaar 'n verwysing na die feit dat hierdie dorpie nie oor 'n kerk besik het nie, maar wel oor 'n aantal steengroewe. Die inwoners het in 1905 'n petisie opgestel waarmee hulle die owerhede van Vermont versoek het om die dorp se naam na Adamant ("hard") te wysig - 'n verwysing na die harde granietgesteente van die omgewing.

## Geskiedenis 
Die Wheelock- en Parker-gesinne was in die laat 18de eeu die eerste setlaars in die gebied. Die omgewing van Calais is tot by die middel van die 19de eeu grootskaals ontbos om skaapweivelde vir die plaaslike wolbedryf aan te lê. Tydens die Amerikaanse Burgeroorlog (1861-1865) het baie vrywilligers van Calais in die Unie-regimente gedien.

Ná die oorlog het die landbouaktiwiteite in Calais op melkboerdery gekonsentreer, en nuwe boeregesinne het op die plase begin boer wat deur die families en weduwees van oorlogsveterane te koop aangebied is.

Calais was tot by die 1960's en 1970's soos 'n groot deel van Vermont 'n vesting van die Republikeinse Party, maar het intussen 'n oorwegend Demokratiese kiesafdeling geword. Die politieke verandering word toegeskryf aan nuwe burgers uit ander deelstate wat hulle hier gevestig het en ontevredenheid oor die Republikeinse Party se groeiende sosiale konserwatisme.

## Geografie 
Volgens die Sesnsusburo van die Verenigde State het Calais 'n totale oppervlakte van 99,9 vierkante kilometer (38,6 vierkante myl), waarvan 1,5 vierkante kilometer (0,6 vierkante myl) water.

## Demografie 
Van die dorp se bevolking is volgens die sensus van 2000 96,08 persent Blankes, 0,33 persent Swartes, 0,26 persent lede van die Eerste Nasies (Indiane), 0,2 persent Asiërs, 0,39 persent ander etniese groepe en 2,75 persent van gemengde etniese afkoms. 0,39 persent was, ongeag hulle ras, van Latyn-Amerikaanse afkoms. Die gemiddelde inkomste van 'n huishouding was 46&nbsp;083 VSA-$ (331&nbsp;200 ZAR, wisselkoers in Februarie 2007).

## Eksterne skakels 
* Die amptelike webwerf van Calais
Europese windstorm

duimnael|regs|300px|'n Geval van uiters vinnige siklogenesis (bron: EUMETSAT)
'n **Europese windstorm** is 'n magtige sikloniese storm of orkaan, wat gedurende die wintermaande van die Noordelike Halfrond oor die Noord-Atlantiese Oseaan in die rigting van Noordwes-Europa beweeg.

Gewoonlik word veral die gebiede tussen die noordkus van Skotland en Noorweë deur hierdie soort storms geraak, maar hulle draai soms ook in suidelike rigting en berokken sodoende ook skade in gebiede soos Ierland, Wallis, Engeland, Frankryk, België, Nederland, Duitsland, Switserland, Swede, Litaue, Letland en Pole.

Aangesien hierdie windstorms orkaansterkte kan bereik, word hulle soms ook orkane genoem, ongeag die feit dat slegs min van hierdie storms as tropiese siklone ontstaan. *Orkan* is egter byvoorbeeld die gewone Duitse term vir 'n magtige windstorm.

Europese windstorms het in die tydperk tussen 1990 en 1998 jaarliks 'n skade van sowat 1,9 miljard € (17,7 miljard ZAR) berokken, terwyl assuransies jaarliks 1,4 miljard € (13,05 miljard ZAR) se skadevergoedings betaal het. Dit maak van Europese windstorms die tweede duurste natuurrampe na tropiese siklone in die Verenigde State.

## Siklogenesis 
Die weerverskynsel van 'n Europese windstorm ontstaan wanneer warm lugmassas uit die tropiese gebiede en 'n koue front, wat vanaf Groenland beweeg het, suidoos van Newfoundland ontmoet. Die warmlug begin opstyg, en 'n magtige laedrukgebied ontstaan, wat dikwels oor die Atlantiese Oseaan in die rigting van Europa beweeg.

## Die Noord-Atlantiese Ossilasie (NAO) 
Weerstoestande in Europa word onder meer deur die Noord-Atlantiese Ossilasie (NAO) bepaal, 'n voortdurende verskil van die atmosferiese lugdruk tussen die sogenaamde Ysland-laagdrukgebied en die Asore-hoogdrukgebied. Indien dié verskil groot raak, word weerstoestande deur swaar weer en reën oorheers. In die gematigde winters kom sterk windstorms dan dikwels voor. Word dit swakker, is weerstoestande in Europa geneig om duidelik kouer te wees.

In die dekades ná die Tweede Wêreldoorlog tot by die laat sewentigerjare was die NAO taamlik swak, en weerstoestande was gekenmerk deur warm somers en koue winters. Hierdie toestande het daarna voorlopig verander, en sommige deskundiges het die fenomeen as die negatiewe uitwerking van globale verwarming beskou: Winters het baie gematig geword. In werklikheid het ook die versterking van die NAO in hierdie periode 'n groot rol gespeel.

Sedert die laat 1990's het die prentjie opnuut begin verander, en Europa het weer strawwe winters en baie warm somers. Volgens deskundiges soos die voormalige leier van die Berlynse Weerkundige Instituut, Horst Malberg, moet hierdie verandering aan 'n nuwe afswakking van die NAO toegeskryf word. Rofweg drie tot vyf dekades lank hou NAO se swak of sterk tendens aan. Warm winters in Europa word dus deur die oorheersende westelike, Atlantiese invloede veroorsaak, terwyl kouer winters verduidelik dat NAO verswak het en die brandpunt van Europa se weer na die ooste verskuif het.

## Verwysings
Fort Nottingham

duimnael|regs|Uitsig op die bos en woud in die aanliggende natuurreservaat
**Fort Nottingham** is 'n uitgediende fort in die KwaZulu-Natal Middeland in Suid-Afrika. Die fort is vernoem na die Nottinghamshire Regiment, 45ste **Sherwood Foresters**, wat die fort in 1856 gestig het. Die fort is oorspronklik ontwikkel as 'n voorsieningspos om Britse setlaars aan die voetheuwels van die Drakensberge te beskerm teen veediefstal deur die plaaslike Sanbevolking. Die nabygeleë dorpie Nottingham Road is na die fort vernoem.

Teen 1848 het meeste van die Boere in die Middeland van Natal al hulle plase verkoop of die huur daarvan opgesê en noord getrek om Britse heerskappy in die Kroonkolonie van Natal te vermy. Britse setlaars, meestal uit Skotland het hulle op die plase gevestig. Die nuwe setlaars het spoedig dieselfde probleme as die boere ondervind – gereelde strooptogte deur die San wat Natal deur die Drakensberge binnegekom het. Sedert daar begin is om rekord te hou, is daar tussen 1845 en 1872 2&nbsp;287 stuks beeste en 400 perde deur die San gesteel. Setlaarboere het gedreig om hulle plase te verlaat wat daartoe gelei het dat die waarnemende Lt-Goewerneur, kol. H Cooper, in 1856 versoek het dat 'n militêre buitepos in die Middelande opgerig word. Die 45ste Regiment het 'n klein fort en 'n kothuis vir die bevelvoerende sersant van die garnisoen opgerig. Dié het uit ses manskappe van die *Cape Mounted Riflemen* onder bevel van sersant John Quick gestaan. 'n Klein dorpie is aangelê en 'n buffersone van 13&nbsp;000 akker tussen die Drakensberge en die Natal Middeland afgebaken.

Die fort is die derde oudste fort in Natal.

Koördinate: 

## Verwysings
Balgowan, Dundee

**Balgowan** is 'n gebied in Dundee, Skotland. Die naam is afkomstig uit die Skots-Gaelies *Baile Ghobhainn*, wat grofsmid beteken. 

## Verwysings
Nieu-Guelderland

**Nieu-Guelderland** is 'n klein dorpie aan die noordkus van Kwazulu-Natal in Suid-Afrika en is 16&nbsp;km noord van KwaDukuza.

## Geskiedenis 
Die dorp is in 1859 deur Theodorus Colenbrander gestig. Die naam is afgelei van die Nederlandse provinsie Gelderland.

Colenbrander het 'n groep van 80 Nederlandse immigrante na die Britse Kroonkolonie van Natal gebring. Hy het hier 'n landbounedersetting begin wat na sy provinsie van herkoms in Holland vernoem is. Die aankomelinge is in 'n groot gebou langs 'n suikermeule gehuisves.

Omdat KwaDukuza so vinnig gegroei het, het Nieu-Guelderland begin kwyn - veral na 1910.

## Sien ook 
* Lys van dorpe in Suid-Afrika
* Wonderfontein
* Dullstroom

## Bron 
* Ploeger, Jan: 1858 Nederlanders en Nieuw-Gelderland. In: Lantern. Tydskrif vir Kennis en Kultuur. Jaargang 23, nr. 3, Maart 1974.
* Op Pad in Suid-Afrika. B.P.J. Erasmus. 1995. 

## Verwysings
KwaZulu-Natal Middeland

[duimnael|regs|300px|Die [N3 (Suid-Afrika)|N3 loop deur die KwaZulu-Natal Middeland.]]
Die **KwaZulu-Natal Middeland** (of **KwaZulu-Natal Middelland**) is 'n landelike gebied in die binneland van KwaZulu-Natal, Suid-Afrika. Dit is tussen Pietermaritzburg en die Drakensberge geleë.

Daar is verskeie klein dorpies in die Middeland, insluitende Howick, Hilton, Balgowan, Nottingham Road en Mooirivier.

Die Midlands Meander is 'n aantal toerismeroetes wat deur die Middeland kronkel en akkommodasie, kunsvlyt, en restaurante insluit.

Van Suid-Afrika se voorste privaatskole is in die Middeland geleë, insluitende Cowan House, Clifton Preparatory School, Hilton College, Michaelhouse en St. Anne's Diocesan College.

## Eksterne skakels 
*Official tourism site
*Midlands Meander official site
Theodorus Colenbrander

**Theodorus Christiaan Colenbrander** (18 September 1811 – 21 November 1881) was 'n Nederlander wat in 1854 na die Kroonkolonie van Natal geïmmigreer het en verantwoordelik was vir die vestiging van 'n Nederlandse nedersetting by New Guelderland. Hy is op 6 Oktober 1847 in Poerwakarta, Indië met Geraldine Nicoline van Groll getroud.

Colenbrander is in Doesburg in Nederland gebore en het in 1854 saam met Wilhelm van Prehn van Java na Natal gekom. Hulle het gepoog om in vennootskap met Archibald Keir Murray indigo in Pinetown te groei en vervaardig. Die poging was egter onsuksesvol en Van Prehn het die kolonie weer verlaat. Colenbrander het egter in Natal gebly en namens die *Nederlandsche Landbouw Emigratie Maatschappij*, wat deur sy broer, Herman Colenbrander, en die se twee seuns Johannes Arnoldus en Adriaan saam met die Amsterdamse skeepseienaar, M.C. Lapidothin, in Nederland gestig is, Nederlanders na New Guelderland gebring waar hy 'n plaas en die New Guelderland Suikerfabriek besit het. Die Natalse Uitvoerende Raad het hom toegelaat om jong ambagsmanne, boere en arbeiders te laat immigreer.  Die doel van die immigrasie was om die jong mense in ander dele van die wêreld in Natal te vestig en hulle sodoende te verwyder uit wat beskryf is as die "besmetting van Europese armoede". Die eerste groep immigrante het in Mei 1857 aangekom. Van toe af tot Julie 1860 het ten minste ses skepe in Durban aangekom en vanne soos Wassink, Theunissen, Ente en Gielink na Natal gebring.

## Verwysings
Brits-Columbië

**Brits-Columbië** of **Brits-Kolumbië** (Engels: **British Columbia**; Frans: **Colombie-Britannique**) is 'n provinsie aan die weskus van Kanada met 'n oppervlakte van 944&nbsp;735&nbsp;km². Die provinsie het 5&nbsp;000&nbsp;879 inwoners. Sy hoofstad is Victoria, maar sy grootste stad en ekonomiese sentrum is Vancouver, wat ook die derde grootste stad in Kanada is.

## Geografie 
duimnael|links|250px|Mount Robson in die Kanadese Rotsgebergte

Brits-Columbië lê aan die westekant van Kanada. Aan sy weskant lê die Stille Oseaan, dit het grense met die Amerikaanse deelstaat Alaska in die noordweste, die Yukon-gebiede en die Noordwestelike gebiede in die noorde, die provinsie Alberta in die ooste, en die deelstate Washington, Idaho, en Montana in die suide. Langs die kus van Brits-Columbië lê baie fjorde en eilande.

Die hoofstad Victoria lê op die suidelike punt van die grootste eiland, Vancouver-eiland, en het 330&nbsp;700 inwoners in sy metropolitaanse gebied. Vancouver, met 2&nbsp;208&nbsp;300 inwoners, is in die suidwestelike hoek van die provinsie. Ander groot stede en dorpe is Abbotsford (150&nbsp;000 inwoners) en Chilliwack (74&nbsp;000) ook in die suidweste, Kelowna (147&nbsp;739) en Kamloops (90&nbsp;000) in die suidelike binnekant, Nanaimo (90&nbsp;000) aan Vancouver-eiland, en Prince George (83&nbsp;000), die grootste stad in die noorde van Brits-Columbië.

Die Fraserrivier ontspring en sy monding is in die provinsie.

## Verwysings 
## Eksterne skakels 
* The Political Economy of British Columbia's Rainforests
Florida

**Florida** is 'n deelstaat in die suidooste van die Verenigde State van Amerika. Dit bestaan hoofsaaklik uit 'n skiereiland, wat in die weste deur die Golf van Meksiko en in die ooste deur die Atlantiese Oseaan begrens word. Florida het 'n warm, vogtige subtropiese klimaat en steun veral op toerisme. Sy hoofstad is Tallahassee en sy grootste stede is Jacksonville en Miami.

Die gebied is deur die Spaanse seevaarder Juan Ponce de León vernoem, wat op 2 April 1513 by St. Augustine voet aan land gesit het, en sy oorspronklike Spaanse naam, *Pascua Florida* (letterlik "Bloemryke Paasfees"), verwys na hierdie datum in die Paasseisoen. Na die deelstaat se 21,5 miljoen bewoners word in Engels as *Floridians* verwys.

## Eksterne skakels 
;Toerisme
----
* *Visit Florida* 
;Geskiedenis
----
* *The Florida Historical Society*
Grégoire de Saint-Vincent

**Grégoire de Saint-Vincent** (22 Maart 1584 Brugge – 5 Junie 1667 Gent), 'n Jesuïet, was 'n wiskundige wat die Mercatorreeks, die uitbreiding van  log(1 + *x*) in stygende magte van *x* onafhanklik ontdek het.

Alhoewel hy iemand is wat aan die kwadratuur van die sirkel gewerk het, is hy ook bekend vir talle teoremas wat hy in sy soeke na die onmoontlike ontdek het. Hy het twee boeke oor die onderwerp geskryf, een is in 1647 gepubliseer en die ander in 1668, wat twee tot drieduisend kleingedrukte bladsye dek; die denkfout in die kwadratuur van die sirkel is deur  Christiaan Huygens uitgewys. In die eerste werk het hy ondeelbares gebruik. 'n Vroeëre werk met die naam *Theoremata Mathematica*, wat in 1624 gepubliseer het, bevat 'n duidelike verslag oor die ''''Méthode d'exhaustion*, wat toegepas word op verskeie kwadrature, vernaamlik die hiperbool.

## Eksterne skakels 
* Gregory Saint Vincent, and his polar coordinates from *Jesuit history, tradition and spirituality'' by Joseph F. MacDonnell.